als_Latn dik_Latn azb_Arab
Shkrimtari Ismail Kadare shprehet se Shqipëria nuk humbet asgjë nga hapja e dosjeve, përkundrazi, sipas tij do të ndodhë një strukje e shumë njerëzve në këndet e padukshme të shoqërisë, që do t’i bëjë mirë kombit shqiptar. Gjatë intervistës së dhënë për “Zërin e Amerikës”, Kadare sjell në vëmendje hapjen e dosjeve në Gjermani, duke theksuar se guximi i gjermanëve për të shqyrtuar ndërgjegjen, është sekreti e zhvillimit të tyre.
“Ka shumë njerëz që nuk duan që dosjet të hapen, disa nuk duan me arsye, disa nuk duan pa arsye. Për shumë njerëz do të ndodhë diçka e madhe, do të detyrohen të struken në këndet e padukshme të shoqërisë. Po mirë të bëjmë një pyetje, a është e mirë kjo gjë apo është e keqe? A është e mirë që njerëzit që kanë qenë përgjegjës të drejtpërdrejtë për një diktaturë të egër, që kanë qenë masha e saj, duart e saj të përgjakura ose duart e saj të errëta të mos tërhiqen në kënd, në qoshe të rrinë dhe të mos përzihen më në jetën shqiptare. Po kjo unë mendoj se nuk ka asgjë të keqe në këtë gjë. Nuk humbet gjë, asnjë vend nuk ka humbur. Gjermania e bëri këtë proces, dhe nuk humbi asgjë. Përkundrazi një nga sekretet, shpjegimet misteri i zhvillimit gjerman në Europë sot, i jashtëzakonshëm, është pikërisht ky guxim për të shqyrtuar ndërgjegjen e vet. Nuk ndodh pra ndonjë gjëmë siç thuhet poshtë e përpjetë me hapjen e këtyre dosjeve, do të ndodhë vetëm një strukje e të keqes dhe kjo strukje e të keqes do ti bëjë mirë kombit shqiptar”, theksoi Kadare.
als_Latn als_Latn